b"\n_START_ARTICLE_\nAleksander Luka\xc5\xa1enko\n_START_SECTION_\nZgodnje \xc5\xbeivljenje in za\xc4\x8detek kariere\n_START_PARAGRAPH_\nLuka\xc5\xa1enko se je rodil 30. avgusta 1954 v naselju Kopis na severovzhodu Beloruske sovjetske socialisti\xc4\x8dne republike. Njegova mama, Ekaterina Trofimovna Luka\xc5\xa1enko (1924\xe2\x80\x932015), je delala kot dekla, medtem ko o njegovem o\xc4\x8detu ni znanih zanesljivih podatkov. Odra\xc5\xa1\xc4\x8dal je brez o\xc4\x8deta in vrstniki so ga zasmehovali zaradi neporo\xc4\x8dene matere._NEWLINE_Obiskoval je aleksandrijsko srednjo \xc5\xa1olo. Leta 1975 je diplomiral iz zgodovine in sociologije na Pedago\xc5\xa1ki fakulteti v Mahilovu, leta 1985 pa je kon\xc4\x8dal Belorusko kmetijsko akademijo v Horkih in pridobil naziv ekonomist - organizator kmetijske proizvodnje. V letih od 1975 do 1977 in spet od 1980 do 1982 je bil pripadnik obmejnih enot sovjetske varnostno-obve\xc5\xa1\xc4\x8devalne slu\xc5\xbebe KGB, prvi\xc4\x8d kot politi\xc4\x8dni in\xc5\xa1truktor v Brestu na meji s Poljsko in drugi\xc4\x8d kot namestnik poveljnika motorizirane strelske divizije. V letih 1977 in 1978 je bil voditelj Komsomola (Komunisti\xc4\x8dne zveze mladine) v Mahilovu, leta 1979 pa se je pridru\xc5\xbeil Komunisti\xc4\x8dni partiji Sovjetske zveze. Potem ko je zapustil vojsko, je ve\xc4\x8dkrat zamenjal slu\xc5\xbebo. Med drugim je bil namestnik direktorja in direktor kolhoza, namestnik direktorja tovarne gradbenih materialov ter sekretar politi\xc4\x8dnega komiteja kolhoza._NEWLINE_Leta 1990 je bil Luka\xc5\xa1enko izvoljen za poslanca vrhovnega sovjeta Beloruske SSR. Decembra 1991 je bil edini poslanec beloruskega parlamenta, ki je glasoval proti sprejetju belove\xc5\xa1kega sporazuma, s katerim je decembra 1991 Sovjetska zveza uradno razpadla in bila nadome\xc5\xa1\xc4\x8dena s Skupnostjo neodvisnih dr\xc5\xbeav._NEWLINE_Zaradi svoje retorike si je pridobil sloves gore\xc4\x8dega borca za pravi\xc4\x8dnost in aprila 1993 je bil imenovan za predsednika za\xc4\x8dasne parlamentarne komisije za boj proti korupciji. V \xc4\x8dasu vodenja komisije je korupcije, poneverb in zlorabe polo\xc5\xbeaja obto\xc5\xbeil vrsto \xc4\x8dlanov tedanje beloruske vlade, vklju\xc4\x8dno s predsednikom beloruskega vrhovnega sovjeta Stanislavom \xc5\xa0u\xc5\xa1kevi\xc4\x8dem in njegovim premierjem Vja\xc4\x8deslavom Kebi\xc4\x8dem. \xc4\x8ceprav obto\xc5\xbebe proti njemu niso bile nikoli povsem dokazane, je \xc5\xa0u\xc5\xa1kevi\xc4\x8d zaradi osramotitve odstopil. Komisijo je Luka\xc5\xa1enko vodil do julija 1994.\n_START_SECTION_\nPrvi predsedni\xc5\xa1ki mandat (1994\xe2\x80\x932001)\n_START_PARAGRAPH_\nV za\xc4\x8detku leta 1994 je bila sprejeta nova Ustava republike Belorusije. V skladu z njo so julija istega leta potekale prve demokrati\xc4\x8dne predsedni\xc5\xa1ke volitve. Prijavilo se je \xc5\xa1est kandidatov, med katerimi je bil tudi Luka\xc5\xa1enko, ki je sodeloval kot neodvisen kandidat s populisti\xc4\x8dnim programom. Med kandidati sta bila tudi Stanislav \xc5\xa0u\xc5\xa1kevi\xc4\x8d in Vja\xc4\x8deslav Kebi\xc4\x8d, ki je veljal za glavnega favorita. V prvem krogu volitev, ki je potekal 23. junija 1994, je Luka\xc5\xa1enko dobil 45,1\xc2\xa0% glasov, Kebi\xc4\x8d 17,4\xc2\xa0%, nacionalisti\xc4\x8dni kandidat Zjanon Paznjak 12,9\xc2\xa0% ter preostali trije kandidati po manj kot 10\xc2\xa0%. Drugi krog volitev je bil izveden 10. julija, v njem je Luka\xc5\xa1enko zbral 80,1\xc2\xa0% glasov. Zmaga Luka\xc5\xa1enka je bila za mnoge Beloruse in tuje opazovalce presene\xc4\x8denje, saj je bil razmeroma mlad in neizku\xc5\xa1en._NEWLINE_Kmalu po izvolitvi je Luka\xc5\xa1enko na dr\xc5\xbeavni svet Ruske federacije naslovil predlog o novi uniji slovanskih dr\xc5\xbeav, ki je dosegel vrhunec z ustanovitvijo Rusko-beloruske unije konec stoletja._NEWLINE_Maja 1995 je v Belorusiji potekal referendum o spremembi beloruskih dr\xc5\xbeavnih simbolov, vzpostavitvi tesnej\xc5\xa1ih gospodarskih vezi z Rusijo, ru\xc5\xa1\xc4\x8dini kot drugem dr\xc5\xbeavnem jeziku in dopolnitvi ustave, ki bi po odloku predsednika dr\xc5\xbeave omogo\xc4\x8dala razpustitev parlamenta v primeru sistemati\xc4\x8dnih kr\xc5\xa1itev ustave. Vsi \xc5\xa1tirje predlogi so bili sprejeti, po uradnih izidih vsi z vsaj tri\xc4\x8detrtinsko podporo. Poleti 1996 so predstavniki 199-\xc4\x8dlanskega beloruskega parlamenta s peticijo obto\xc5\xbeili Luka\xc5\xa1enka kr\xc5\xa1enja ustave. Kmalu zatem, 24. novembra 1996, je bil organiziran referendum, na katerem se je odlo\xc4\x8dalo o \xc5\xa1tirih Luka\xc5\xa1enkovih in treh predlogih \xc4\x8dlanov parlamenta. Vpra\xc5\xa1anja so obsegala od dru\xc5\xbebenih vpra\xc5\xa1anj (premik dneva samostojnosti na 3. julij, odprava smrtne kazni) do novih dopolnitev ustave. Luka\xc5\xa1enkovi amandmaji ustave so bili sprejeti, parlamentarni pa zavrnjeni. Nova ustava je izrazito pove\xc4\x8dala Luka\xc5\xa1enkovo mo\xc4\x8d in njegovo predsednikovanje spremenila v de facto zakonito diktaturo. Njegovi odloki so pridobili mo\xc4\x8d zakona, pridobil pa je tudi skoraj popoln nadzor nad razpolaganjem dr\xc5\xbeave z denarjem. Referendum, na katerem so bili amandmaji po uradnih rezultatih sprejete s 70,5-odstotno ve\xc4\x8dino in 84-odstotno udele\xc5\xbebo, sta ZDA in Evropska unija zavrnili kot nelegitimen._NEWLINE_Po referendumu je Luka\xc5\xa1enko sestavil nov dr\xc5\xbeavni zbor iz \xc4\x8dlanov, ki so ga podpirali. Po tem, ko je deset do dvanajst predstavnikov umaknilo podpis iz obto\xc5\xbene peticije, je ostalo le \xc5\xa1e okoli 40 \xc4\x8dlanov starega parlamenta in Luka\xc5\xa1enko je razpustil vrhovni sovjet. Vseeno mednarodne organizacije in \xc5\xa1tevilne zahodne dr\xc5\xbeave ne priznavajo trenutnega parlamenta zaradi na\xc4\x8dina, na katerega je bil vzpostavljen. V za\xc4\x8detku leta 1998 je Centralna banka Rusije ustavila trgovanje z beloruskim rubljem, kar je pripeljalo do zloma valute. Luka\xc5\xa1enko se je odzval tako, da je prevzel nadzor nad belorusko dr\xc5\xbeavno banko, odpustil celotno njeno vodstvo in za prosti pad valute okrivil Zahod._NEWLINE_Luka\xc5\xa1enko je tuje vlade obto\xc5\xbeeval zarote proti njemu; aprila 1998 je pregnal veleposlanike iz \xc4\x8detrti Drazdi pri Minsku in jih preselil v drugo zgradbo. Dogodek je spro\xc5\xbeil buren odziv javnosti, katerega posledica je bila, da so Luka\xc5\xa1enku prepovedali potovanje v EU in v ZDA. \xc4\x8ceprav so se veleposlaniki po umiritvi spora vrnili, je Luka\xc5\xa1enko stopnjeval svoje retori\xc4\x8dne napade na Zahod. Trdil je, da zahodne vlade posku\xc5\xa1ajo uni\xc4\x8diti Belorusijo na vseh podro\xc4\x8djih, celo v \xc5\xa1portu, tekom zimskih olimpijskih iger leta 1998 na Japonskem._NEWLINE_Po izbruhu vojne na Kosovu leta 1999 je Luka\xc5\xa1enko predlagal predsedniku ZR Jugoslavije Slobodanu Milo\xc5\xa1evi\xc4\x87u, naj se Jugoslavija pridru\xc5\xbei Rusko-beloruski uniji.\n_START_SECTION_\nDrugi predsedni\xc5\xa1ki mandat (2001\xe2\x80\x932006)\n_START_PARAGRAPH_\nDruge predsedni\xc5\xa1ke volitve v Belorusiji so potekale 9. septembra 2001. Po izvirni ustavi bi volitve morale potekati leta 1999, vendar je referendum leta 1996 podalj\xc5\xa1al Luka\xc5\xa1enkov mandat za dve leti. Na volitvah sta Luka\xc5\xa1enka izzvala Vladimir Gon\xc4\x8darik in Sergej Gajdukevi\xc4\x8d. V predvolilni kampanji je Luka\xc5\xa1enko obljubil zvi\xc5\xa1anje standardov kmetijstva, izbolj\xc5\xa1anje \xc5\xbeivljenjskega standarda in zvi\xc5\xa1anje industrijske proizvodnje. Zmagal je v prvem krogu s 75,65\xc2\xa0% glasov. Organizacija za varnost in sodelovanje v Evropi (OVSE) je dejala, da proces \xc2\xbbni dosegal mednarodnih standardov\xc2\xab. Britanska revija Jane's Intelligence Digest je ugibala, da je v zameno za rusko podporo Luka\xc5\xa1enku Minsk predal nadzor svojega odseka plinovoda Jamal\xe2\x80\x93Evropa. Potem ko so bili objavljeni izidi in Luka\xc5\xa1enko razgla\xc5\xa1en za zmagovalca, je Rusija javno pozdravila Luka\xc5\xa1enkovo ponovno izvolitev; ruski predsednik Vladimir Putin je telefoniral Luka\xc5\xa1enku ter mu izrazil \xc4\x8destitke in podporo._NEWLINE_Po invaziji na Irak leta 2003 so ameri\xc5\xa1ke obve\xc5\xa1\xc4\x8devalne slu\xc5\xbebe poro\xc4\x8dale, da so sodelavci Sadama Huseina uspeli pridobiti beloruske potne liste v Siriji, da pa je malo verjetno, da bi Belorusija Sadamu in njegovima sinovoma nudila zato\xc4\x8di\xc5\xa1\xc4\x8de. Zaradi tega in kup\xc4\x8dij z oro\xc5\xbejem z Irakom in Iranom so zahodne vlade zaostrile odnose z Luka\xc5\xa1enkom. Prodaja oro\xc5\xbeja je posebej jezila ZDA, ameri\xc5\xa1ki politi\xc4\x8dni voditelji pa so Belorusijo \xc4\x8dedalje pogosteje za\xc4\x8deli imenovati \xc2\xbbposlednjo evropsko diktaturo\xc2\xab. Evropsko unijo je skrbela varnost dobave plina iz Rusije, ki je speljana skozi Belorusijo, zato se je dejavno vklju\xc4\x8dila v beloruske zadeve. S pridru\xc5\xbeitvijo Poljske, Latvije in Litve se je meja EU z Belorusijo podalj\xc5\xa1ala na preko 1000\xc2\xa0kilometrov._NEWLINE_V televizijskem nagovoru naroda 7. septembra 2004 je Luka\xc5\xa1enko oznanil na\xc4\x8drte za referendum, s katerim bi odpravili omejitev \xc5\xa1tevila predsedni\xc5\xa1kih mandatov. Referendum je bil izveden 17. oktobra 2004, na isti dan kot dr\xc5\xbeavnozborske volitve, in po uradnih izidih je bila odprava sprejeta z 79,42-odstotno ve\xc4\x8dino. Pred tem je bil Luka\xc5\xa1enko omejen na dva mandata in bi moral po ustavi odstopiti po predsedni\xc5\xa1kih volitvah leta 2006. Opozicija, OVSE, Evropska unija in ameri\xc5\xa1ko zunanje ministrstvo so zatrdili, da glasovanje ni izpolnjevalo mednarodnih standardov. Primer nepravilnosti, ki ga je navajala OVSE, je bilo vnaprej\xc5\xa1nje ozna\xc4\x8devanje volilnih listkov. Belorusija je pod Luka\xc5\xa1enkom gospodarsko napredovala, vendar je bila za to v veliki meri zaslu\xc5\xbena surova nafta, ki jo je od Rusije odkupovala po zni\xc5\xbeanih cenah, rafinirala in z dobi\xc4\x8dkom prodajala naprej drugim evropskim dr\xc5\xbeavam.\n_START_SECTION_\nTretji predsedni\xc5\xa1ki mandat (2006\xe2\x80\x932011)\n_START_PARAGRAPH_\nPotem ko je Luka\xc5\xa1enko leta 2005 potrdil, da se bo potegoval za ponovno izvolitev, so opozicijska zdru\xc5\xbeenja za\xc4\x8dela iskati skupnega kandidata. 16. oktobra 2005, na \xc2\xbbdan solidarnosti z Belorusijo\xc2\xab, sta politi\xc4\x8dni organizaciji Zubr in Third Way Belarus pozvali vse opozicijske stranke, naj dru\xc5\xbeno podpro enega kandidata, ki se bo na volitvah leta 2006  zoperstavil Luka\xc5\xa1enku. Kandidat, ki so ga izbrali, je bil Aleksander Milinkevi\xc4\x8d. Luka\xc5\xa1enko se je odzval z izjavo, da bodo vsakomur, ki se bo udele\xc5\xbeil opozicijskih protestov, \xc2\xbbzavili vrat kot raci\xc2\xab. Na dan glasovanja, 19. marca 2006, so vzporedne volitve nakazovale gladko zmago Luka\xc5\xa1enka, medtem ko je opozicija poro\xc4\x8dala o goljufanju pri volitvah in strahu pred nasiljem. Organizacija EcooM je Luka\xc5\xa1enku prisodila 84,2\xc2\xa0% glasov in Milinkevi\xc4\x8du le 2\xc2\xa0%, medtem ko je Beloruska republikanska mladinska zveza prisodila Luka\xc5\xa1enku 84,2\xc2\xa0% in Milinkevi\xc4\x8du 3,1\xc2\xa0%. Organizacija Gallup je opozorila, da tako EcooM kot Belorusko republikansko mladinsko zvezo nadzira vlada in da sta obe izdali izide vzporednih volitev \xc5\xbee pred poldnevom, \xc4\x8deprav so se voli\xc5\xa1\xc4\x8da zaprla \xc5\xa1ele ob 20. uri._NEWLINE_Beloruske oblasti so se zaklele, da bodo prepre\xc4\x8dile vsakr\xc5\xa1ne mno\xc5\xbei\xc4\x8dne demonstracije, ki bi sledile volitvam (kot so se zgodile v Ukrajini ob oran\xc5\xbeni revoluciji). Kljub njihovim naporom je bilo \xc5\xa1tevilo protestnikov, ki so se zbrali, najve\xc4\x8dje v zadnjih letih; no\xc4\x8dni protesti v Minsku so se nadaljevali \xc5\xa1e ve\xc4\x8d dni po volitvah. Najve\xc4\x8dji protest se je odvil na no\xc4\x8d po volitvah; poro\xc4\x8devalci agencije Associated Press so ocenili, da je sodelovalo vsaj 10.000 ljudi. Mnenja opazovalcev iz Skupnosti neodvisnih dr\xc5\xbeav (SND) in Organizacije za varnost in sodelovanje v Evropi (OVSE) o volitvah so se razlikovala._NEWLINE_OVSE je 20. marca 2006 razglasila, da \xc2\xbbpredsedni\xc5\xa1ke volitve niso izpolnjevale zahtev za demokrati\xc4\x8dne volitve\xc2\xab. Luka\xc5\xa1enko \xc2\xbbje dovolil uporabo dr\xc5\xbeavne oblasti na na\xc4\x8din, ki dr\xc5\xbeavljanom ni omogo\xc4\x8dal prosto in po\xc5\xa1teno izraziti volje pri volilni skrinjici /.../ vzorec zastra\xc5\xa1evanja in zatiranja neodvisnih glasov /.../ je bil tekom kampanje o\xc4\x8diten.\xc2\xab Voditelji vseh 25 dr\xc5\xbeav EU so ozna\xc4\x8dili volitve kot \xc2\xbbtemeljno pomanjkljive\xc2\xab. Za razliko od zahodnih dr\xc5\xbeav je ruski minister za zunanje zadeve izjavil: \xc2\xbb\xc5\xbde dolgo pred volitvami je OVSE-jev urad za demokrati\xc4\x8dne institucije in \xc4\x8dlovekove pravice razglasil, da bodo [volitve] nelegitimne /.../ in opravljal hujska\xc5\xa1ko vlogo.\xc2\xab Luka\xc5\xa1enko je kasneje zatrdil, da je res priredil izide volitev, vendar proti sebi, da bi pridobil ve\xc4\x8dino, zna\xc4\x8dilnej\xc5\xa1o za evropske dr\xc5\xbeave. Dejal je, da je, \xc4\x8deprav je dobil 93,5\xc2\xa0% glasov, naro\xc4\x8dil vladi, naj razglasi izid 86\xc2\xa0%._NEWLINE_Nekateri ruski nacionalisti, na primer Dmitrij Rogozin in ekstremisti\xc4\x8dna organizacija \xc2\xbbGibanje proti nezakonitemu priseljevanju\xc2\xab, so izjavili, da bi si \xc5\xbeeleli, da bi Luka\xc5\xa1enko leta 2008 postal predsednik Rusije. Luka\xc5\xa1enko se je odzval, da za polo\xc5\xbeaj predsednika Rusije ne bo kandidiral, da pa se bo, \xc4\x8de mu bo zdravje dopu\xc5\xa1\xc4\x8dalo, potegoval za ponovno izvolitev v letu 2011._NEWLINE_Septembra 2008 so potekale parlamentarne volitve. Luka\xc5\xa1enko je nekaterim opozicijskim kandidatom omogo\xc4\x8dil sodelovati, vendar po uradnih rezultatih \xc4\x8dlani opozicije od 110 sede\xc5\xbeev parlamenta niso osvojili niti enega. Opazovalci OVSE so volitve opisali kot \xc2\xbbpomanjkljive\xc2\xab, vklju\xc4\x8dno z \xc2\xbbve\xc4\x8d primeri ponarejanja izidov\xc2\xab. \xc4\x8clani in podporniki opozicije so organizirali proteste. Po poro\xc4\x8danju SND-jevega opazovanja volitev, katerega ugotovitve na Zahodu pogosto zavra\xc4\x8dajo, so volitve v Belorusiji bile v skladu z mednarodnimi standardi. Luka\xc5\xa1enko je kasneje izjavil, da opozicijo v Belorusiji financirajo tuje dr\xc5\xbeave in da ni potrebna._NEWLINE_Aprila 2009 se je Luka\xc5\xa1enko sestal s pape\xc5\xbeem Benediktom XVI. v Vatikanu, kar je bil njegov prvi obisk zahodne Evrope po prepovedi potovanja, ki jo je prejel desetletje pred tem.\n_START_SECTION_\n\xc4\x8cetrti predsedni\xc5\xa1ki mandat (2010\xe2\x80\x932015)\n_START_PARAGRAPH_\nLuka\xc5\xa1enko je bil eden od desetih kandidatov, ki so se pomerili na beloruskih predsedni\xc5\xa1kih volitvah 19. decembra 2010. \xc4\x8ceprav so bile volitve prvotno na\xc4\x8drtovane za leto 2011, je bil izbran zgodnej\xc5\xa1i datum, \xc2\xbbda bi zagotovili najve\xc4\x8dje sodelovanje dr\xc5\xbeavljanov v predvolilni kampanji in volivcem ponudili najprikladnej\xc5\xa1i datum\xc2\xab. Priprave na kampanjo je zaznamovala vrsta napadov ruskih medijev na Luka\xc5\xa1enka. Osrednja volilna komisija je dejala, da bo vseh devet predstavnikov opozicije verjetno skupaj prejelo manj kot pol glasov, ki jih bo dobil Luka\xc5\xa1enko. \xc4\x8ceprav so predstavniki opozicije poro\xc4\x8dali o zastra\xc5\xa1evanju in o \xc2\xbbumazanih zvija\xc4\x8dah\xc2\xab, so bile volitve kot posledica \xc5\xbeelje po izbolj\xc5\xa1anju odnosov z Evropo in ZDA videne kot sorazmerno odprte._NEWLINE_Na dan volitev je dva od predsedni\xc5\xa1kih kandidatov pretepla policija na lo\xc4\x8denih opozicijskih shodih. Na no\xc4\x8d volitev so opozicijski protestniki s slogani \xc2\xbbVen!\xc2\xab\xc2\xa0in \xc2\xbbNaj \xc5\xbeivi Belorusija!\xc2\xab\xc2\xa0napadli sede\xc5\xbe beloruske vlade, pri \xc4\x8demer so razbili okna in vrata, preden jih je policija uspela potisniti nazaj. \xc5\xa0tevilo protestnikov, o katerem so poro\xc4\x8dali ve\xc4\x8dji mediji, je bilo okoli 10.000 ljudi._NEWLINE_Vsaj sedem od devetih opozicijskih predsedni\xc5\xa1kih kandidatov je bilo aretiranih. Mnogi kandidati, kot tudi njihovi podporniki in pripadniki medijev, so bili zaprti in obto\xc5\xbeeni organiziranja mno\xc5\xbei\xc4\x8dnih nemirov. Med njimi so bili Andrej Sanikov, Aleksander Otro\xc5\xa1\xc4\x8denkov, Ales Mihalevi\xc4\x8d, Mikola Statkevi\xc4\x8d in Uladzimir Nekljajev. \xc5\xbdena Sanikova, novinarka Irina Halip, je bila obsojena na hi\xc5\xa1ni pripor. Vodja stranke Jaroslava Roman\xc4\x8duka, Anatolij Lebedko, je bil prav tako aretiran._NEWLINE_Komisija je oznanila, da je Luka\xc5\xa1enko dobil 79,65\xc2\xa0% glasov (prejel je 5.130.557 glasov) z 90,65-odstotno volilno udele\xc5\xbebo. OVSE je volitve ozna\xc4\x8dila za \xc2\xbbpomanjkljive\xc2\xab, medtem ko so jih opazovalci SND pohvalili kot \xc2\xbbproste in transparentne\xc2\xab. Tudi OVSE je sicer v predvolilnem \xc4\x8dasu opazila izbolj\xc5\xa1ave, med drugim je bila kandidatom omogo\xc4\x8dena uporaba televizijskih soo\xc4\x8denj in necenzurirano izra\xc5\xbeanje sporo\xc4\x8dil. Nekaj evropskih zunanjih ministrov je podalo skupno izjavo, v kateri so volitve in njihove posledice oklicali za \xc2\xbbnesre\xc4\x8den korak nazaj v razvoju demokrati\xc4\x8dnega vladanja in spo\xc5\xa1tovanja \xc4\x8dlovekovih pravic v Belorusiji\xc2\xab._NEWLINE_Luka\xc5\xa1enkovo inavguracijo 22. januarja 2011 so veleposlaniki EU bojkotirali in udele\xc5\xbeilo se je je le 32 tujih diplomatov. Med slovesnostjo je Luka\xc5\xa1enko branil legitimnost svoje ponovne izvolitve in prisegel, da Belorusija nikoli ne bo dobila lastne razli\xc4\x8dice ukrajinske Oran\xc5\xbene revolucije ali gruzijske Revolucije vrtnic iz leta 2003._NEWLINE_Z 31. januarjem 2011 je EU obnovila prepoved potovanja, ki Luka\xc5\xa1enku in 156 njegovim sodelavcem prepoveduje potovanje v dr\xc5\xbeave \xc4\x8dlanice, zaradi ukrepov proti podpornikom opozicije.\n_START_SECTION_\nPeti predsedni\xc5\xa1ki mandat (2015\xe2\x80\x93)\n_START_PARAGRAPH_\n11. oktobra 2015 je bil Luka\xc5\xa1enko izvoljen za peti predsedni\xc5\xa1ki mandat._NEWLINE_Septembra 2017 sta Belorusija in Rusija skupaj izvedli veliko voja\xc5\xa1ko vajo.\n_START_SECTION_\nDoma\xc4\x8da politika\n_START_PARAGRAPH_\nLuka\xc5\xa1enko se predstavlja za \xc2\xbbljudskega \xc4\x8dloveka\xc2\xab. Zaradi na\xc4\x8dina vladanja je pogosto imenovan \xc2\xbb\xd0\xb1\xd0\xb0\xd1\x86\xd1\x8c\xd0\xba\xd0\xb0\xc2\xab\xc2\xa0(backa, \xc2\xbbo\xc4\x8dka\xc2\xab). Leta 1997 je bil izvoljen za predsednika beloruskega olimpijskega komiteja. Luka\xc5\xa1enko je ob prevzemu polo\xc5\xbeaja \xc5\xbeelel ponovno izgraditi Belorusijo; gospodarstvo je tedaj do\xc5\xbeivljalo prosti pad, \xc4\x8demur sta botrovala zamiranje industrije in pomanjkanje povpra\xc5\xa1evanja po beloruskem blagu. Luka\xc5\xa1enko je \xc5\xa1tevilne industrijske panoge ohranil pod vladnim nadzorom. Leta 2001 je kot svoja cilja navedel izbolj\xc5\xa1anje socialnega skrbstva za dr\xc5\xbeavljane ter pretvorbo Belorusije v \xc2\xbbmo\xc4\x8dno in cveto\xc4\x8do\xc2\xab\xc2\xa0dr\xc5\xbeavo._NEWLINE_Stanje gospodarstva Belorusije se spreminja vse od Luka\xc5\xa1enkove izvolitve leta 1994. Njegova gospodarska politika je bila posve\xc4\x8dena prepre\xc4\x8ditvi te\xc5\xbeav, do kakr\xc5\xa1nih so privedle razmere v preostalih nekdanjih sovjetskih republikah, kot sta vzpostavitev oligarhi\xc4\x8dnih struktur in mno\xc5\xbei\xc4\x8dna brezposelnost. Dele\xc5\xbe brezposelnosti v dr\xc5\xbeavi je ob koncu leta 2011 zna\xc5\xa1al 0,6\xc2\xa0% prebivalstva (od 6,86\xc2\xa0milijona delovno sposobnih dr\xc5\xbeavljanov), medtem ko je bila leta 1995 brezposelnost 2,9-odstotna od 5,24\xc2\xa0milijona delovno sposobnega prebivalstva. Bruto doma\xc4\x8di proizvod na prebivalca je od leta 1993 s 1423 ameri\xc5\xa1kih dolarjev do konca leta 2011 narasel na 5830 dolarjev. Ena od velikih gospodarskih te\xc5\xbeav, s katerimi se je tekom predsednikovanja Luka\xc5\xa1enko moral spopasti, je bila vrednost beloruskega rublja. Nekaj \xc4\x8dasa je bila za vzdr\xc5\xbeevanje stabilnosti vrednost vezana na velike tuje valute, na primer na evro, ameri\xc5\xa1ki dolar in ruski rubelj; vseeno je beloruski rubelj do\xc5\xbeivel prosti pad vrednosti in tudi vrsto devalvacij. Do velike devalvacije je pri\xc5\xa1lo leta 2011, potem ko je vlada oznanila, da bo povpre\xc4\x8dna pla\xc4\x8da narasla na 500 dolarjev. Devalvacija leta 2011 je bila po podatkih Svetovne banke najve\xc4\x8dja zabele\xc5\xbeena v zadnjih 20 letih. Belorusija je tudi morala zaprositi za finan\xc4\x8dno pomo\xc4\x8d iz mednarodnih virov in \xc4\x8deprav je prejela posojila s Kitajske, je prejem posojila od Mednarodnega denarnega sklada in drugih agencij odvisen od reform, ki jih bo Belorusija izvedla v svojem gospodarstvu glede na standarde posojilodajalcev._NEWLINE_Nekateri Luka\xc5\xa1enkovi kritiki, vklju\xc4\x8dno z opozicijsko skupino Zubr, z izrazom luka\xc5\xa1izem ozna\xc4\x8dujejo politi\xc4\x8dni in gospodarski sistem, ki ga je Luka\xc5\xa1enko uvedel v Belorusiji. Izraz nekateri uporabljajo tudi v \xc5\xa1ir\xc5\xa1em pomenu za ozna\xc4\x8devanje avtoritarne ideologije, ki temelji na kultu njegove osebnosti in nostalgiji za \xc4\x8dasi Sovjetske zveze. Ameri\xc5\xa1ki kongres je podprl opozicijska zdru\xc5\xbeenja s sprejetjem Zakona o demokraciji v Belorusiji leta 2004, ki je uvedel sankcije proti Luka\xc5\xa1enkovi vladi in finan\xc4\x8dno podprl belorusko opozicijo. Luka\xc5\xa1enkovi podporniki na kritike odgovarjajo, da je njegova politika Belorusijo obvarovala pred nemiri, ki so se razplamteli v mnogih drugih nekdanjih sovjetskih dr\xc5\xbeavah. Luka\xc5\xa1enko se je na svoje kritike odzval z izjavo: \xc2\xbbTe obto\xc5\xbebe poslu\xc5\xa1am \xc5\xbee ve\xc4\x8d kot 10 let in sem se nanje \xc5\xbee navadil. Nanje ne bomo odgovarjali. \xc5\xbdelim izhajati iz premise, da so volitve v Belorusiji namenjene nam. Prepri\xc4\x8dan sem, da je gospodar v na\xc5\xa1i dr\xc5\xbeavi beloruski narod.\xc2\xab_NEWLINE_Od referenduma novembra 1996 ima Luka\xc5\xa1enko v svojih rokah celotno oblast nad dr\xc5\xbeavo. \xc4\x8ce dr\xc5\xbeavni zbor dvakrat zavrne njegovo izbiro za predsednika vlade, ga ima pravico razpustiti, njegovi odloki pa imajo ve\xc4\x8djo te\xc5\xbeo od obi\xc4\x8dajne zakonodaje. Prav tako ima skoraj popoln nadzor nad razpolaganjem vlade z denarjem; dr\xc5\xbeavni zbor lahko z njegovim dovoljenjem le pove\xc4\x8da ali zmanj\xc5\xa1a prora\xc4\x8dun. Vseeno z zakonodajo v vsakem primeru upravljajo njegovi podporniki in resni\xc4\x8dna opozicija ne obstaja. Prav tako predsednik imenuje osem \xc4\x8dlanov zgornjega doma parlamenta, svet republike in skoraj vse sodnike.\n_START_SECTION_\nZunanja politika\n_START_PARAGRAPH_\nLuka\xc5\xa1enkovi odnosi z EU so napeti, delno po lastni izbiri in delno zaradi njegovih ukrepov proti doma\xc4\x8dim politi\xc4\x8dnim nasprotnikom. Luka\xc5\xa1enko je zaradi zatiranja nasprotnikov pogosto imenovan \xc2\xbbzadnji evropski diktator\xc2\xab, EU pa je proti njemu in \xc5\xa1e nekaterim beloruskim uradnikom sprejela vizumske sankcije. Nekajkrat je EU sankcije ukinila, da bi spodbudila dialog med dr\xc5\xbeavama ali dosegla Luka\xc5\xa1enkovo popu\xc5\xa1\xc4\x8danje._NEWLINE_Luka\xc5\xa1enkovi odnosi z Rusijo, neko\xc4\x8d njegovo mo\xc4\x8dno zaveznico in glasno podpornico, so se znatno ohladili. Priprave na volitve leta 2010 je zaznamovala vrsta napadov ruskih medijev na Luka\xc5\xa1enka. V juliju je ruski dr\xc5\xbeavni televizijski kanal NTV predvajal ve\xc4\x8ddelni dokumentarni film z naslovom Boter, ki je opozarjal na sumljivo izginotje opozicijskih voditeljev Jurija Zaharenka in Viktorja Gon\xc4\x8dara, poslovne\xc5\xbea Anatola Krasouskega in novinarja Dimitrija Zavadskega v poznih 1990. letih. Luka\xc5\xa1enko je medijski napad ozna\xc4\x8dil za \xc2\xbbumazano propagando\xc2\xab._NEWLINE_Luka\xc5\xa1enkovo politiko so hvalili nekateri drugi svetovni voditelji in je postala vzor za vsaj eno dr\xc5\xbeavo. Venezuelski predsednik Hugo Ch\xc3\xa1vez je na vpra\xc5\xa1anje o beloruski doma\xc4\x8di politiki odgovoril: \xc2\xbbV njej vidimo vzor socialne dr\xc5\xbeave, kot je ta, ki jo mi za\xc4\x8denjamo ustvarjati.\xc2\xab Predsednik kitajskega ljudskega kongresa Wu Bangguo je izpostavil, da je Belorusija pod Luka\xc5\xa1enkom do\xc5\xbeivela hiter razvoj. Belorusko gospodarstvo in njegov prispevek k lastnemu so pohvalili tudi litovski poslanci; Stanislovas Gedraitis je dejal, da ob\xc4\x8duduje beloruski napredek, ki je predvsem posledica truda dr\xc5\xbeavnega voditelja._NEWLINE_Leta 2015 se je Luka\xc5\xa1enko lotil izbolj\xc5\xa1evanja trgovinskih odnosov med Belorusijo in Latinsko Ameriko._NEWLINE_Luka\xc5\xa1enko je izrazil prepri\xc4\x8danje, da bo Sirija premagala trenutno krizo in pod vodstvom predsednika al-Asada nadaljevala \xc2\xbbboj proti terorizmu in tujemu vme\xc5\xa1avanju v svoje notranje zadeve\xc2\xab._NEWLINE_Belorusija je obsodila voja\xc5\xa1ko intervencijo v Libiji leta 2011; ministrstvo za zunanje zadeve je izjavilo, da \xc2\xbbobstreljevanja in bombardiranja ozemlja Libije presegajo Resolucijo 1973 Varnostnega sveta Zdru\xc5\xbeenih narodov ter kr\xc5\xa1ijo svoj temeljni cilj, zagotavljanje varnosti civilnega prebivalstva. Republika Belorusija napro\xc5\xa1a dr\xc5\xbeave, udele\xc5\xbeene v voja\xc5\xa1ki operaciji, naj takoj prenehajo z operacijami, katerih posledica so smrtne \xc5\xbertve. Umiritev spora je stvar Libije in jo morajo opraviti Libijci sami, brez zunanjega voja\xc5\xa1kega posredovanja\xc2\xab. Dr\xc5\xbeava ni priznala narodnega prehodnega sveta._NEWLINE_Potem ko je izvedel za smrt Moamerja Gadafija, je Aleksander Luka\xc5\xa1enko dejal: \xc2\xbbStorjeno je bilo nasilje in ubito je bilo celotno vodstvo dr\xc5\xbeave, ne le Moamer Gadafi. In kako je bil ubit? Eno bi bilo, \xc4\x8de bi ga ustrelili v boju, oni pa so ga poni\xc5\xbeevali in mu\xc4\x8dili, streljali nanj, se zna\xc5\xa1ali nad njim, ko je bil ranjen, ga posilili in mu\xc4\x8dili do smrti. Bili so huj\xc5\xa1i kot neko\xc4\x8d nacisti.\xc2\xab\xc2\xa0Prav tako je obsodil trenutno stanje v Libiji in bil kriti\xc4\x8den glede prihodnosti dr\xc5\xbeave.\n_START_SECTION_\nKontroverzne izjave\n_START_PARAGRAPH_\nLeta 1995 so Luka\xc5\xa1enka obto\xc5\xbeili opazke, ki bi se lahko tolma\xc4\x8dila kot poveli\xc4\x8devanje Adolfa Hitlerja: \xc2\xbbZgodovina Nem\xc4\x8dije je kopija zgodovine Belorusije. Nem\xc4\x8dija je vstala iz pepela po zaslugi trdne oblasti in vse, povezano s to znano podobo Hitlerja, ni bilo slabo. Nem\xc5\xa1ki red se je razvijal skozi stoletja in dosegel svoj vrh pod Hitlerjem.\xc2\xab_NEWLINE_Oktobra 2007 je bil Luka\xc5\xa1enko obto\xc5\xbeen antisemitskih izjav; med pogovorom v \xc5\xbeivo na dr\xc5\xbeavni radijski postaji je glede \xc2\xbbbednega stanja mesta Babrujsk\xc2\xab\xc2\xa0dejal: \xc2\xbbTo je judovsko mesto in Judje se ne menijo za kraj, kjer \xc5\xbeivijo. Babrujsk so spremenili v svinjak. Poglejte Izrael \xe2\x80\x93 bil sem tam in ga videl na lastne o\xc4\x8di ... Jude, ki imajo denar, pozivam, naj se vrnejo v Babrujsk.\xc2\xab \xc4\x8clani ameri\xc5\xa1kega kongresa so na beloruskega veleposlanika v ZDA Mihaila Hvostova naslovili pismo, v katerem so Luka\xc5\xa1enka pozvali k umiku izjav, poleg tega je komentar spro\xc5\xbeil tudi negativen odziv iz Izraela. Posledi\xc4\x8dno je bil Pavel Jakubovi\xc4\x8d, urednik beloruskih novic, poslan v Izrael, kjer je na sre\xc4\x8danju z izraelskim zunanjim ministrstvom dejal, da je bil Luka\xc5\xa1enkov komentar \xc2\xbbnapaka, izre\xc4\x8dena v \xc5\xa1ali, in ne predstavlja njegovega odnosa do Judov\xc2\xab, da je \xc2\xbbvse prej kot antisemitski\xc2\xab\xc2\xa0in \xc2\xbbprizadet \xc5\xbee zaradi same obto\xc5\xbebe\xc2\xab. Beloruski veleposlanik v Izraelu, Igor Le\xc5\xa1\xc4\x8denja, je zatrdil, da ima predsednik \xc2\xbbprijazen odnos do Judov\xc2\xab, tiskovni predstavnik beloruskega veleposlani\xc5\xa1tva v Tel Avivu Sergej Ri\xc4\x8denko pa je dejal, da so bili deli Luka\xc5\xa1enkovih izjav napa\xc4\x8dno prevedeni. _NEWLINE_4. marca 2012, dva dni zatem, ko so voditelji EU (vklju\xc4\x8dno z nem\xc5\xa1kim zunanjim ministrom in odkritim gejem Guidom Westerwellom) na vrhu v Bruslju pozvali k novim ukrepom za pritisk na Luka\xc5\xa1enka zaradi domnevnih kr\xc5\xa1itev \xc4\x8dlovekovih pravic v Belorusiji, je Luka\xc5\xa1enko po\xc5\xbeel vrsto graj, potem ko se je na Westerwellove opazke, ki se je nanj skliceval kot na \xc2\xbbzadnjega diktatorja v Evropi\xc2\xab, odzval s komentarjem, da je \xc2\xbbbolje biti diktator kot gej\xc2\xab.\n_START_SECTION_\nOsebno \xc5\xbeivljenje\n_START_PARAGRAPH_\nLuka\xc5\xa1enko verjame, da bi se predsedniki morali izogibati uporabi sodobnih elektronskih naprav, kot sta iPad ali iPhone. V mladih letih je igral bajan in nogomet, s \xc4\x8dimer je prenehal po nastopu predsedni\xc5\xa1kega polo\xc5\xbeaja, \xc5\xa1e vedno pa je navdu\xc5\xa1en smu\xc4\x8dar in hokejist napadalec, ki je ob\xc4\x8dasno nastopal na prijateljskih tekmah skupaj z mednarodnimi hokejskimi zvezdniki. Hokej igrata tudi njegova starej\xc5\xa1a sinova, v\xc4\x8dasih skupaj z o\xc4\x8detom.\n_START_SECTION_\nDru\xc5\xbeina\n_START_PARAGRAPH_\nLuka\xc5\xa1enko je od leta 1975 poro\xc4\x8den z Galino \xc5\xbdelnerovi\xc4\x8d, svojo ljubeznijo iz \xc5\xa1olskih let. Kasneje istega leta se je rodil njun najstarej\xc5\xa1i sin Viktor. Njun drugi sin, Dmitrij, se je rodil leta 1980. Galina \xc5\xbeivi v dru\xc5\xbeinski hi\xc5\xa1i v vasi pri \xc5\xa0klovu. \xc4\x8ceprav sta uradno \xc5\xa1e vedno poro\xc4\x8dena, se je Galina Luka\xc5\xa1enko odtujila od mo\xc5\xbea kmalu zatem, ko je postal predsednik._NEWLINE_Luka\xc5\xa1enko je poleg tega o\xc4\x8de nezakonskega sina Nikolaja, ki je bil rojen leta 2004. \xc4\x8ceprav to nikoli ni bilo uradno potrjeno, je raz\xc5\xa1irjeno prepri\xc4\x8danje, da je otrokova mama Irina Abelska,\xc2\xa0Luka\xc5\xa1enkova osebna zdravnica, s katero naj bi imel afero. Nekateri zahodni opazovalci in mediji verjamejo, da Nikolaja o\xc4\x8de vzgaja za svojega naslednika. Ta ugibanja je Luka\xc5\xa1enko v dr\xc5\xbeavnih medijih zanikal, kot je zanikal tudi, da bo ostal na polo\xc5\xbeaju vse do tedaj, ko bo leta 2004 rojeni Nikolaj izpolnjeval starostno mejo 35 let za predsedni\xc5\xa1ko kandidaturo."